Эскаран гуо чекхбаьллачул тӀаьхьа «императоран» ловзар хилира яицкан гӀалагӀазкхийн йоьӀца Кузнецова Устиньяца. ГӀевттинарш иэшийначул тӀаьхьа лебечу яицкан гӀазакхаша а, ша Пугачёвс а тайп-тайпана дуьйцура Устинья ялаяран хьал. Ша Пугачёвс и дагадеанарш яицкан къаной а, шен яицкан гӀазакхех гергара накъостий а бара бахара. Цуо дийцарехь, 1774 шеран январь чекхболуш и волчу веира тхьамда Толкачёв Михаил а, кхин а Овчинников, Каргин, Пьянов, кхин а тхьамданаш, бакхий нах, яицкан мехкарех цхьан а мааре юьгур ярий ахьа аьлла. Пугачёв реза ца хилира, тӀаккха Россехь шех цхьан а тешар вац аьлла. «Тхо тешна, ерриг Росси тешар ю, тхоьлла а — сийлахь яицкан гӀазакхел алсама. Ахьа зуда ма-ялийна, дерриг Яицкан эскар хьуна муьтӀахь хир ду!» ГӀазакхаша нускал билгалдаьккхира, иза хилира Кузнецова Устинья, хӀунда аьлча, тидам бинера, Пугачёвс цхьаьна синкъерамехь цунна тӀе бӀаьрг билларна: «И йоӀ дика йоӀ ю, цхьаьна эшшара ю». Иштта аргументел тӀаьхьа Пугачёв, дийцарехь  реза хилира.